<classify> MAMA huyu hakufahamu kabisa kama alikuwa na watoto watatu tumboni. Baada ya kujifungua mtoto wa kiume, alirudi nyumbani akiwa na furaha.Lakini baada ya siku 26 tangu ajifungue, alianza kuhisi maumivu tumboni. Arifa Sultana mwenye umri wa miaka 20 alikimbizwa hospitali nyingine kwa ajili ya kupata matibabu . Uchunguzi wa madaktari ulibaini alikuwa mjamzito. Alikuwa na watoto pacha katika mfuko mwingine wa uzazi. Iliwalazimu kumfanyia upasuaji wa dharura na kutoa watoto wawili waliokuwa na afya nzuri.Mama huyu wa Bangladesh alijifungua mtoto wa kwanza mwezi uliopita na wengine wawili aliwapata Machi 21. Yeye na mumewe, Sumon Biswas, walipigwa butwaa walipogundua kuwa atajifungua watoto wengine wawili wakati ndiyo kwanza alikuwa na siku 26 tangu alipojifungua mtoto mwingine. Arifa ambaye anaishi kijijini, alijifungua mtoto wa kwanza katika hospitali ya Khulna iliyoko wilaya ya Khulna. Awamu ya pili alijifungulia katika hospitali ya Ad-din iliyoko wilaya ya Jessore.Daktari bingwa wa magonjwa ya wanawake aliyemfanyia upasuaji, Sheila Poddar anaelezea kuwa mama huyo alipofika, walimfanyia kipimo cha ultrasound na kubaini ana watoto wawili tumboni. Hakujua kama alikuwa bado mjamzito. Chupa ilivunjika tena baada ya siku 26 baada ya mtoto wa kwanza kuzaliwa ndipo akakimbizwa kuletwa hapa hospitali, alisema.Aliendelea kusema tulishituka na kushangaa. Sikuwahi kuona kitu kama hiki. Haieleweki ni kwa nini mama huyo aliamua kuchagua kwenda hospitali nyingine tofauti na aliyojifungulia. Kwa mujibu wa Dk Poddar, mama huyu na mumewe ni masikini hivyo hakuwahi kufanya kipimo cha ultrasound katika ujauzito wake wa kwanza. Wala hakuwa na wazo kwamba ana watoto wengine tumboni...tulimfanyia upasuaji na amepata pacha wa kike na kiume, alisema. Daktari alieleza furaha baada ya upasuaji huo kuwa wa mafanikio na watoto kuwa katika afya nzuri.Mama huyo na watoto wake waliruhusiwa wiki iliyopita kurudi nyumbani. Mganga mkuu wa hospitali ya serikali ya Jessore, Dilip Roy anasema, sikuwahi kukutana na kisa kama hiki katika kipindi chote cha miaka 30 ya udaktari wangu. Akizungumzia tukio hilo, mama huyo alisema amefurahi kupata watoto hao. Lakini wasiwasi wake ni juu ya namna ya kuwatunza kutokana na hali yake ya kiuchumi.Kipato cha mumewe kinakadiriwa kuwa dola 95 kwa mwezi takribani Sh 200,000 anachopata kutokana na kufanya vibarua. Hii ni miujiza ya Mwenyezi Mungu kwa watoto wote kuwa katika afya nzuri. Nitajitahidi kuhakikisha wanapata furaha, mama huyo alinukuliwa na Shirika la Utangazaji la Uingereza BBC lililofuatilia tukio hili na kuripoti. Daktari bingwa wa magonjwa ya wanawake wa Singapore, anasema hali ya kuwa na mifuko miwili ya uzazi Uterus didelphys siyo la nadra kama inavyofikiriwa.Kama utakwenda kufanyiwa uchunguzi kwa vyovyote vile mifuko miwili ya uzazi itaonekana. Lakini hili linatokea kwa watu wa vijijini ambao hawana huduma ya ultrasound, anasema Dk Christopher Ng wa wa zahanati ya GynaeMD . Akielezea kinachotokea, anasema upo uwezekano wa mayai matatu kukutana na mbegu ya kiume na kurutubishwa kwa wakati mmoja wakati wa kipindi cha urutubishaji hivyo kutengeneza viumbe vitatu. Kwa mujibu wa kliniki ya Mayo, unapokuwa na mifuko pacha ya kizazi haileti dalili zozote na hujitokeza wakati wa kujifungua.Wanawake wenye milango pacha ya kizazi wanaweza kufanikiwa kujifungua salama lakini hali hiyo inaweza kusababisha kujifungua kabla ya wakati au kupoteza mtoto. Hali hii ya kuwa na mifuko miwili ya uzazi , kwa wanawake 3,000 inamkumba mmoja. Hali mbaya ya kuwa na mtoto katika kila mfuko kwa wakati mmoja inakumba mmoja katika wanawake 5,000.Wataalamu wa magonjwa ya wanawake wanafafanua kwamba mifuko miwili ya uzazi ni hali ambayo mwanamke huzaliwa akiwa pia na miriji miwili na mara nyingine, inaelezwa kwamba baadhi huwa na sehemu mbili za kike. Hali hiyo huleta uwezekano wa kupata mimba mara mbili kwa wakati mmoja wakati kukiwa na mtoto katika kila nyumba ya uzazi. Mara nyingi, wanawake wenye mfuko wa uzazi uliogawanyika mara mbili, hushauriwa kujifungua kwa upasuaji kupunguza hatari ya hali mbaya zinazoweza kujitokeza. Makala haya yameandaliwa na STELLA NYEMENOHI kutoka mtandaoni  <topic>: KITAIFA 